
[bookmark: TextBodyBegin]Европейският парламент,
–	като взе предвид членове 4 и 36 от Конституцията на Китайската народна република (КНР),
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че през 2014 г. Илхам Тохти беше осъден на доживотен затвор по политически мотивирани обвинения в „сепаратизъм“; като има предвид, че той работи за насърчаване на диалога между уйгурите и ханските китайци; като има предвид, че му беше присъдена наградата „Сахаров“ за 2019 г.;
Б.	като има предвид, че Гюлшан Абас излежава 20-годишна присъда по фалшиви обвинения в тероризъм, свързани с дейността на сестра ѝ, защитник на човешките права на преследваните уйгури в КНР;
В.	като има предвид, че това отразява системните репресии от страна на органите на КНР срещу уйгурите в Синдзян-уйгурския автономен регион; като има предвид, че уйгурите са произволно задържани в лагери за интерниране и са принуждавани да се отказват от своята етническа идентичност и религиозни убеждения;
Г.	като има предвид, че защитата на правата на човека, демокрацията и принципите на правовата държава следва да бъдат в центъра на отношенията между ЕС и КНР;
1.	решително осъжда нарушенията от страна на КНР на човешките права на уйгурите и на хората в Тибет, Хонконг, Макао и континентален Китай;
2.	настоятелно призовава КНР незабавно и безусловно да освободи Илхам Тохти и Гюлшан Абас, както и произволно задържаните лица в Китай и лицата, споменати от ЕС по време на 57-ата сесия на Съвета на ООН по правата на човека, да осигури достъпа им до медицински грижи и адвокати, да предостави информация за местонахождението им и да гарантира правата на посещение на семействата им; призовава ЕС и държавите членки да упражняват натиск в това отношение при всеки контакт на високо равнище;
3.	призовава ЕС и държавите членки да приемат допълнителни санкции срещу високопоставени длъжностни лица и органи, замесени в нарушения на правата на човека в КНР;
4.	отправя искане към органите на КНР да спрат репресиите и преследванията, извършвани срещу уйгурите чрез неправомерни политики – включително интензивно наблюдение, принудителен труд, стерилизация, мерки за потискане на раждаемостта и унищожаване на уйгурската идентичност – които представляват престъпления срещу човечеството и сериозен риск от геноцид; призовава за закриване на всички лагери за интерниране;
5.	решително осъжда КНР за това, че не е изпълнил препоръките на Службата на Върховния комисар по правата на човека (СВКПЧ); призовава КНР да предостави на СВКПЧ независим достъп до Синдзян-уйгурския автономен регион и приканва СВКПЧ да изготви широкообхватна актуализация за положението и план за действие, за да се потърси отговорност от КНР;
[bookmark: _GoBack]6.	изразява съжаление поради липсата на ангажираност от страна на КНР по отношение на диалога по правата на човека и отсъствието на резултати;
7.	призовава държавите членки и международната общност да преустановят временно договорите за екстрадиция с КНР и Хонконг, да зачитат принципа на забрана за връщане и да изпълнят доклада на СВКПЧ;
8.	настоятелно призовава държавите членки да предприемат мерки срещу транснационалните репресии, извършвани на тяхна територия срещу китайските дисиденти и уйгурите, и да преследват по съдебен ред отговорните лица;
9.	приветства Регламента на ЕС относно принудителния труд и настоява за пълното му прилагане; призовава предприятията, извършващи дейност в КНР, по-специално в Синдзян-уйгурския автономен регион, да спазват своите задължения за надлежна проверка в областта на правата на човека;
10.	възлага на своя председател да предаде настоящата резолюция съответно на Съвета, Комисията, парламентите на държавите членки и ООН.

